text: কুষ্টিয়ায় শিশু অপহরণ মামলায় ৩ জনের যাবজ্জীবন
  কুষ্টিয়ায় শিশু অপহরণ মামলায় তিন জনের এবং ধর্ষণ মামলায় আরও একজনের যাবজ্জীবন কারাদণ্ডসহ অর্থদণ্ডের আদেশ দিয়েছেন আদালত। শিশু অপহরণ মামলায় যাবজ্জীবন দন্ডপ্রাপ্ত পলাতক আসামিরা হলেন- দৌলতপুর উপজেলার বাহিরমাদী চর এলাকার মৃত সাদেক আলী শেখের দুই ছেলে আজাদ শেখ ও সিরাজুল ইসলাম এবং বাগেরহাট জেলার মোরেলগঞ্জ থানার কামলা গ্রামের মৃত আশরাফ আলী শিকদারের ছেলে রুবেল শিকদার।
  এদের প্রত্যেকে যাবজ্জীবন কারাদন্ডসহ এক লাখ টাকা করে অর্থদন্ড অনাদায়ে আরো এক বছরের বিনাশ্রম কারাদন্ডের আদেশ দিয়েছেন আদালত। অপরদিকে, খোকসা থানার ধর্ষণ মামলায় যাবজ্জীবন দন্ডপ্রাপ্ত হলেন- উপজেলার রাজিনাথপুর গ্রামের আব্দুল করিমের ছেলে আরিফুল ইসলামকে যাবজ্জীবনসহ পঞ্চাশ হাজার টাকা জরিমানা আদেশ আদালতের।
  আজ বুধবার বেলা সাড়ে ১১টায় কুষ্টিয়া নারী ও শিশু নির্যাতন দমন বিশেষ আদালতের বিচারক মুন্সী মো: মশিয়ার রহমান জনাকীর্ণ আদালতে এক আসামির উপস্থিতিতে এই রায় ঘোষণা করেন। এসময় শিশু অপহরণ মামলার সাজাপ্রাপ্ত তিন আসামি পলাতক ছিল। তাদের বিরুদ্ধে আদালত গ্রেফতারি পরোয়ানা ইস্যু করেন।
  আদালতের সরকারি কৌশুলী এ্যাড. অনুপ কুমার নন্দী জানান, কুষ্টিয়া মডেল থানার অপহরণ মামলায় সাজাপ্রাপ্ত তিন আসামী পলাতক থাকায় তাদের বিরুদ্ধে আদালত গ্রেফতারি পরোয়ানা ইস্যু করেন। আদালতের রায়ের অপহরণ মামলার ১, ২ ও ৩ নং আসামি যাবজ্জীবনের সাথে এক লাখ অনাদায়ে আরও ১বছর সাজা। পৃথক খোকসা থানার ধর্ষণ মামলায় আসামি আরিফুল ইসলামের যাবজ্জীবনসহ পঞ্চাশ হাজার টাকা জরিমানা আদেশ আদালতের।